CELEX: 62015CN0695
Language: sk
Date: 2015-12-23 00:00:00
Title: Vec C-695/15: Návrh na začatie prejudiciálneho konania, ktorý podal Közigazgatási és Munkaügyi Bíróság (Maďarsko) 23. decembra 2015 – Shiraz Baig Mirza/Bevándorlási és Állampolgársági Hivatal

7.3.2016   
            
            
               SK
            
            
               Úradný vestník Európskej únie
            
            
               C 90/10
            
         Návrh na začatie prejudiciálneho konania, ktorý podal Közigazgatási és Munkaügyi Bíróság (Maďarsko) 23. decembra 2015 – Shiraz Baig Mirza/Bevándorlási és Állampolgársági Hivatal
   (Vec C-695/15)
   (2016/C 090/13)
   Jazyk konania: maďarčina
   
      Vnútroštátny súd, ktorý podal návrh na začatie prejudiciálneho konania
   
   Közigazgatási és Munkaügyi Bíróság
   
      Účastníci konania pred vnútroštátnym súdom
   
   
      Žalobca: Shiraz Baig Mirza
   
      Žalovaný: Bevándorlási és Állampolgársági Hivatal
   
      Prejudiciálne otázky
   
   
               1.
            
            
               Má sa článok 3 ods. 3 nariadenia Európskeho parlamentu a Rady (EÚ) č. 604/2013 z 26. júna 2013, ktorým sa stanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov (1) (ďalej len „nariadenie Dublin III“), vykladať v tom zmysle, že:
               
                           a)
                        
                        
                           členské štáty môžu vykonať právo poslať žiadateľa do bezpečnej tretej krajiny len pred určením zodpovedného členského štátu, alebo môžu vykonať toto právo aj po tomto určení?
                        
                     
                           b)
                        
                        
                           je odpoveď na predchádzajúcu otázku odlišná v prípade, keď členský štát konštatuje, že je zodpovedným štátom, keď prijme žiadateľa pochádzajúceho z iného členského štátu po podaní žiadosti na účely jeho odovzdania alebo prijatia späť pri uplatnení kapitol V a VI nariadenia Dublin III, a nie v okamihu, keď bola žiadosť prvýkrát podaná na jeho orgány v súlade s článkom 7 ods. 2 nariadenia Dublin III a kapitolou III uvedeného nariadenia?
                        
                     
         
               2.
            
            
               Ak podľa výkladu Súdneho dvora pri odpovedi na prvú otázku môže byť právo poslať žiadateľa do bezpečnej tretej krajiny vykonané aj po odovzdaní uskutočnenom pri uplatnení postupu podľa nariadenia Dublin III:
               Má sa článok 3 ods. 3 nariadenia Dublin III vykladať v tom zmysle, že členské štáty môžu vykonať toto právo aj v prípade, ak členský štát uskutočňujúci odovzdanie nebol počas dublinského postupu informovaný o presnej vnútroštátnej právnej úprave týkajúcej sa výkonu tohto práva alebo o postupoch uplatňovaných vnútroštátnymi orgánmi?
            
         
               3.
            
            
               Má sa článok 18 ods. 2 nariadenia Dublin III vykladať v tom zmysle, že v konaní sa bude pokračovať v štádiu, v akom bolo prerušené počas predchádzajúceho postupu, v prípade, že žiadateľ bol podľa článku 18 [ods. 1] písm. c) uvedeného nariadenia prijatý späť?
            
         
      (1)  Ú. v. EÚ L 180, s. 1.